কুলাউড়ায় চিরনিদ্রায় শায়িত ভাষাসৈনিক রওশন আরা SylheterDak.com.bd
কুলাউড়া অফিসঃ প্রকাশিত হয়েছে: ০৫-১২-২০১৯ ইং ০৩:৫৯:১৫ | সংবাদটি ২০৪ বার পঠিত
বায়ান্নের রাষ্ট্রভাষা বাংলার দাবিতে ঢাকা বিশ^বিদ্যালয়ের আমতলায় মেয়েদের আন্দোলনের মিছিলে পুলিশের ব্যারিকেড ভেঙ্গে নেতৃত্বদানকারী রওশন আরা বাচ্চুর জানাজা ও দাফন সম্পন্ন হয়েছে।
গতকাল বুধবার সকাল ১১টায় কুলাউড়া নবীন চন্দ্র সরকারী উচ্চ বিদ্যালয় মাঠে নামাজে জানাজা শেষে পারিবারিক গোরস্থানে তাকে দাফন করা হয়। জানাজায় সাবেক এমপি আব্দুল মতিন, মৌলভীবাজারের জেলা প্রশাসক, পুলিশ সুপার, মেয়র শফি আলম ইউনুছ, উপজেলা আওয়ামী লীগের সভাপতি রফিকুল ইসলাম রেনু, ডাঃ নুরুল হক, নারীনেত্রী নেহার বেগম, সাবেক উপজেলা চেয়ারম্যান আসম কামরুল ইসলাম, কামাল আহমদ জুনেদ, উপাধ্যক্ষ আব্দুল হান্নান, ব্যবসায়ী কল্যাণ সমিতির সাধারণ সম্পাদক মইনুল ইসলাম শামীম প্রমুখ উপস্থিত ছিলেন।
গত মঙ্গলবার ভোর রাতে রাজধানী ঢাকার অ্যাপোলো হাসপাতালে চিকিৎসাধীন অবস্থায় ইন্তেকাল করেন রওশন আরা বাচ্চু । মঙ্গলবার সকালে তার মরদেহ কুলাউড়া পৌরসভার উছলাপাড়ায় নিজ বাড়ীতে নিয়ে এলে সেখানে শোকের ছায়া নেমে আসে।
রওশন আরা বাচ্চু ১৯৩২ সালের ১৭ ডিসেম্বর উছলা পাড়া গ্রামে নিজ বাড়ীতে জন্মগ্রহণ করেন। বাল্য কালের শিক্ষাজীবন নিজ উপজেলায় শেষ করে পরবর্তীতে পিরোজপুর গার্লস স্কুল থেকে ম্যাট্রিক, বরিশাল ব্রজমোহন কলেজ থেকে ইন্টারমিডিয়েট পাশ করে ১৯৫৩ সালে ঢাকা বিশ^বিদ্যালয় থেকে দর্শনে ও পরে ইতিহাসে এম এ সম্পন্ন করেন। ঢাকা বিশ^বিদ্যালয়ের দিনগুলোতেই রওশন আরা বাচ্চু গণতান্ত্রিক প্রোগ্রেসিভ ফ্রন্টে যোগ দিয়ে ছাত্র রাজনীতিতে জড়িয়ে পড়েন।